b'\n_START_ARTICLE_\nDenverski razvojni presejalni test\n_START_SECTION_\nPrednosti DRPT\n_START_PARAGRAPH_\nDRPT je enostaven za uporabo, saj ima natan\xc4\x8dno opredeljen postopek z uporabo odgovornega lista in priro\xc4\x8dnika, poleg tega pa ima enostaven testni material. Prednost DRPT je v tem, da ga je mogo\xc4\x8de uporabiti kadarkoli in ne le ob v naprej dolo\xc4\x8denih starostih. Otrok ne izvaja vseh nalog, temve\xc4\x8d je vzorec prilagojen njegovi starosti. Otroka tako obi\xc4\x8dajno preizkusimo z dvajsetimi nalogami .\n_START_SECTION_\nSlabosti DRPT\n_START_PARAGRAPH_\nDRPT je presejalni test in ne test za merjenje inteligentnosti. Njegov namen je, da opozori na morebiten zaostanek, a z njim ne moremo diagnosticirati razvojnih motenj, kar pomeni, da DRPT ne more nadomestiti diagnosti\xc4\x8dne evalvacije ali zdravstvenega pregleda. Slabost testa je, da ne zajema vseh vidikov razvoja, saj je razvoj zelo \xc5\xa1irok pojem . \xc4\x8ceprav DRPT dobro lo\xc4\x8di otroke s te\xc5\xbeavami od ostalih, pa ima nizko ob\xc4\x8dutljivost ter nizko napovedno vrednost za otroke brez te\xc5\xbeav .\n_START_SECTION_\nRazvoj DRPT\n_START_PARAGRAPH_\nDenverski razvojni presejalni test so razvili v 70-ih letih, na podlagi prepri\xc4\x8danja, da do tedaj obstoje\xc4\x8di na\xc4\x8dini presejevanja otrok niso dovolj prakti\xc4\x8dni za \xc5\xa1iroko uporabo. DRPT je bil za uporabo v Sloveniji pripravljen leta 1984, ko se je za\xc4\x8dela tudi standardizacija v Sloveniji . DRPT so v ZDA, leta 1990, posodobili in ponovno standardizirali ter registrirali z novim imenom Denver II. Danes se ta test uporablja tudi v Sloveniji saj je bila narejena restandardizacija na populaciji slovenskih pred\xc5\xa1olskih otrok .\n_START_SECTION_\nIzvajanje preizkusa\n_START_PARAGRAPH_\nDRPT je potrebno izvesti pri vseh sistemati\xc4\x8dnih pregledih otrok v pred\xc5\xa1olskem obdobju . Izvajanje DRPT mora biti izvedeno v standardni obliki, z uporabo standardnih pripomo\xc4\x8dkov. Preizkus obi\xc4\x8dajno traja pribli\xc5\xbeno 20 min in poteka ob prisotnosti star\xc5\xa1ev v prostoru brez mote\xc4\x8dih dejavnikov . Test v glavnem temelji na opazovanju otrokovih zmo\xc5\xbenosti. Dolo\xc4\x8dene naloge pa lahko ocenimo na osnovi podatkov, ki jih podajo star\xc5\xa1i .'